Jong man verongeluk op motorfietsArgieffoto (Foto: AlexVan, Pixabay) ŉ Jong man is dood toe hy Dinsdagoggend tydens ŉ botsing in Roodepoort, Johannesburg, van sy motorfiets afgeslinger is. Russel Meiring, woordvoerder van ER24, het gesê die botsing het by die kruising van JG Strydom- en Springhaasweg plaasgevind. “Met paramedici se aankoms op die toneel is die man, vermoedelik 19 jaar oud, se liggaam aan die kant van die pad langs ŉ groot asdrom aangetref,” het Meiring gesê. “Hy het geen teken van lewe getoon nie. Alle pogings om hom by te bring was tevergeefs en hy is op die toneel dood verklaar.” Meiring het gesê die man se liggaam is van sy motorfiets afgeslinger tydens ŉ botsing met ŉ motor in die kruispad. “Die omstandighede rondom die botsing word ondersoek.”